Bendegeweld: 1 dood, 2 beseerArgieffoto: Kent Williamson Een persoon is dood en twee beseer in bendeverwante geweld wat Sondag in Shauderville in die noordelike dele van Port Elizabeth plaasgevind het. Kol. Priscilla Naidu, woordvoerder van die polisie, het gesê ŉ saak van moord en een van poging tot moord word ondersoek. Die polisie het Sondag op ŉ klagte rakende ŉ voorval by die Glendenning-woonstelblok gereageer. “Toe die polisie by toneel aankom was drie beseerdes reeds na die hospitaal vervoer. Een van die mans is dood en twee ander, onderskeidelik 23 en 28 jaar oud, het skietwonde aan die bors, enkel en heup opgedoen.” Daar word beweer dat die oorledene en die twee beseerdes, lede van die China Ah Shene-bende, na die woonstelle gegaan om ŉ man wat glo aan die Bethelsdorp Spotbouers-bende behoort, te gaan sien. Hulle het hom glo genader oor ŉ voorval wat vroeër die week plaasgevind het waarna ŉ skietery uitgebreek het. “Die broer van die vermeende leier van die Ah Shene-bende is glo in die skietery beseer,” het Naidu gesê. “Die publiek word aangeraai om die Highveldweg-omgewing in Shauderville te vermy weens die moontlikheid van weerwraak-skietvoorvalle in die omgewing.”